ET Euroopa Liidu Teataja L 293/28

KOMISJONI OTSUS,

8. november 2005,

mis käsitleb loomade tervisekaitsemeetmeid sigade vesikulaarhaiguse vastu Itaalias

(teatavaks tehtud numbri K(2005) 4273 all)

(EMPs kohaldatav tekst)

(2005/779/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,

ning arvestades järgmist:

(1) Teatavates Itaalia piirkondades on registreeritud sigade vesikulaarhaiguse puhanguid.

(2) Itaalia on haiguspuhangutega toimetuleks võtnud meetmed nõukogu 17. detsembri 1992. aasta direktiivi 92/119/EMÜ alusel, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega. (2)

(3) Itaalia on võtnud ka kogu riiki hõlmavaid lisameetmeid sigade vesikulaarhaiguse likvideerimiseks ja seireks. Kõnealused meetmed on sätestatud Itaalia poolt esitatud iga-aastastes sigade vesikulaarhaiguse likvideerimise ja seire programmides ning heaks kiidetud vastavalt nõukogu 26. juuni 1990. aasta otsuse 90/424/EMÜ (kulutuste kohta veterinaaria valdkonnas) (3) artikli 24 lõikele 6 ning artiklitele 29 ja 32.

(4) Komisjoni 30. novembri 2004. aasta otsusega 2004/840/EÜ, millega kiidetakse heaks liikmesriikide esitatud teatavate loomahaiguste likvideerimise ja seire ning zoonooside ennetamisele suunatud kontrollimisalased programmid aastaks 2005 ning määratakse kindlaks ühenduse rahalise toetuse suurus, (4) kiideti heaks Itaalia poolt 2005. aastaks esitatud sigade vesikulaarhaiguse likvideerimise ja seire programm.

(5) Iga-aastastes sigade vesikulaarhaiguse likvideerimise ja seire programmides sätestatud meetmete eesmärgiks on seakasvatusettevõtete sigade vesikulaarhaigusest vabaks tunnistamine ja vastava staatuse andmise tagamine kõikidele Itaalia piirkondadele. Kõnealused programmid sisaldavad ka reegleid elussigade liikumise ja nendega kauplemise kohta, kui sead pärinevad piirkondadest ja ettevõtetest, millel on sigade vesikulaarhaiguse suhtes erinev staatus.

(6) Enamik Itaalia piirkondi, välja arvatud Abruzzo, Campania, Calabria ja Sitsiilia, on tunnistatud sigade vesikulaarhaigusest vabaks pärast seda, kui iga-aastaste likvideerimise ja seire programmide raames toimuval kõikide ettevõtete sigade korduval testimisel ja proovide võtmisel on saadud head tulemused.

(7) Võttes arvesse haiguse iseloomu ja jätkuvat esinemist teatavates Itaalia piirkondades, tuleks haiguse avastamiseks varajases staadiumis siiski jätkata järelevalvet sigade vesikulaarhaigusest vabaks tunnistatud piirkondades.

(8) Haiguse leidumine nendes piirkondades, mida ei ole sigade vesikulaarhaigusest vabaks tunnistatud, seab elussigadega kauplemise kaudu ohtu ka Itaalia teistes piirkondades asuvad seakasvatusettevõtted. Seepärast ei tohiks teistesse Itaalia piirkondadesse viia sigu piirkondadest, mida ei ole sigade vesikulaarhaigusest vabaks tunnistatud, välja arvatud juhul, kui sead pärinevad teatavatele tingimustele vastavatest ettevõtetest.

(9) Teistesse liikmesriikidesse ei tohiks saata sigu, kes pärinevad piirkondadest, mida ei ole sigade vesikulaarhaigusest vabaks tunnistatud. Sigade vesikulaarhaigusest vabaks tunnistatud piirkondadest pärinevaid sigu tohib välja saata üksnes kõnealusest haigusest vabaks tunnistatud ettevõtetest.

(10) Käesolevas otsuses sätestatud eeskirjade kohaldamine ei piira direktiivis 92/119/EMÜ sätestatud eeskirjade kohaldamist. Asjakohane on sätestada mõiste “sigade kogumiskeskus”, mis erineb mõistest, mis on sätestatud nõukogu 26. juuni 1964. aasta direktiiviga 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta. (5)

(11) Läbipaistvuse huvides tuleks ühenduse tasandil kehtestada reeglid seakasvatusettevõtete ja piirkondade staatuse kohta seoses sigade vesikulaarhaigusega ning elussigade liikumise ja nendega ühendusesisese kauplemise kohta, kui sead pärinevad ettevõtetest ja piirkondadest, millel on sigade vesikulaarhaiguse suhtes erinev staatus.

(12) Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

I PEATÜKK

SISU, REGULEERIMISALA JA MÕISTED

Artikkel 1

Sisu ja reguleerimisala

Kõnealuses otsuses sätestatakse seoses sigade vesikulaarhaigusega loomade tervishoiueeskirjad Itaalia piirkondadele, mis on sigade vesikulaarhaigusest vabaks tunnistatud, ja piirkondadele, mida ei ole kõnealusest haigusest vabaks tunnistatud.

Artikkel 2

Mõisted

Käesolevas otsuses kasutatakse järgmisi mõisteid:

1. kehtivad direktiivi 92/119/EMÜ mõisted;

2. sigade kogumiskeskus – kaupleja ettevõte, kuhu sigu regulaarselt 30 päeva jooksul pärast nende soetamist sisse tuuakse ja kust neid välja viiakse.

II PEATÜKK

ITAALIA PIIRKONDADE JA ETTEVÕTETE SIGADE VESIKULAARHAIGUSEST VABAKSTUNNISTAMINE

Artikkel 3

Piirkondade vabaks tunnistamine

1. I lisas loetletud Itaalia piirkonnad on sigade vesikulaarhaigusest vabaks tunnistatud.

2. II lisas loetletud Itaalia piirkondi ei ole sigade vesikulaarhaigusest vabaks tunnistatud.

Artikkel 4

Ettevõtete vabaks tunnistamine

1. Itaalia tagab, et järgitakse lõikeid 2–6.

2. Sigade vesikulaarhaigusest vabaks tunnistatud piirkondades tunnistatakse seakasvatusettevõte kõnealusest haigusest vabaks juhul, kui:

a) seroloogiliste testide jaoks on võetud kahel korral intervalliga 28–40 päeva proove aretussigade selliselt hulgalt, mis on piisav sigade vesikulaarhaiguse 5 % levimuse avastamiseks 95 % usaldusvahemikuga, ja tulemused on olnud negatiivsed ning

b) kui sigade vesikulaarhaigusest vabaks tunnistatud piirkondades asuvates ettevõtetes ei peeta aretussigu, on kõik sellistesse ettevõtetesse viidavad sead pärit kõnealusest haigusest vabaks tunnistatud ettevõtetest.

3. Piirkondades, mida ei ole sigade vesikulaarhaigusest vabaks tunnistatud, tunnistatakse seakasvatusettevõte kõnealusest haigusest vabaks juhul, kui seroloogiliste testide jaoks on võetud kahel korral intervalliga 28–40 päeva proove sigade selliselt hulgalt, mis on piisav sigade vesikulaarhaiguse 5 % levimuse avastamiseks 95 % usaldusvahemikuga, ja tulemused on olnud negatiivsed.

4. Sigade vesikulaarhaigusest vabaks tunnistatud seakasvatusettevõte säilitab kõnealuse staatuse juhul, kui:

a) proovide võtmine ja kontrollimine on läbi viidud vastavalt artikli 5 lõikele 1 ja artiklile 6 ning tulemused on negatiivsed ja

b) sellisesse ettevõttesse toodud sead on pärit sigade vesikulaarhaigusest vabaks tunnistatud ettevõtetest.

5. Sigade vesikulaarhaigusest vaba ettevõtte staatus:

a) peatatakse, kui ettevõttes avastatakse seropositiivne juhtum, mida kinnitavad täiendavad uuringud, kuni kõnealune siga on ametliku järelevalve all tapetud, või

b) tühistatakse, kui avastatakse kaks või rohkem seropositiivset juhtumit.

6. Seakasvatusettevõte tunnistatakse uuesti sigade vesikulaarhaigusest vabaks, kui on tehtud vastavalt lõike 2 või 3 kohane proovide võtmine ja kontroll ning tulemused on negatiivsed.

III PEATÜKK

JÄRELEVALVE

Artikkel 5

Järelevalve sigade vesikulaarhaigusest vabaks tunnistatud piirkondades

1. Itaalia tagab, et proovide võtmine ja kontroll sigade vesikulaarhaiguse avastamiseks kõnealusest haigusest vabaks tunnistatud piirkondades viiakse läbi vastavalt lõigetele 2 ja 3.

2. Rohkem kui kahe aretusseaga ettevõtetes võetakse seroloogiliste testide jaoks proove 12 juhuslikult valitud aretussealt või kõigilt aretussigadelt, kui majandis peetakse vähem kui 12 aretussiga, tehes seda järgmiste intervallidega:

a) kord aastas, kui ettevõttes kasvatatakse põhiliselt tapasigu;

b) muudel juhtudel kaks korda aastas.

3. Sigade kogumiskeskustes võetakse väljaheiteproove viroloogiliseks testimiseks kord kuus igast sulust, kus sigu tavaliselt peetakse.

Artikkel 6

Järelevalve piirkondades, mida ei ole sigade vesikulaarhaigusest vabaks tunnistatud

1. Itaalia tagab, et proovide võtmine ja kontroll sigade vesikulaarhaiguse avastamiseks piirkondades, mida ei ole kõnealusest haigusest vabaks tunnistatud, viiakse läbi vastavalt lõigetele 2 ja 3.

2. Sigade vesikulaarhaigusest vabaks tunnistatud ettevõtetes, kus peetakse aretussigu, ja sigade kogumiskeskustes kehtivad artikli 5 sätted.

3. Sigade vesikulaarhaigusest vabaks tunnistatud ettevõtetes, kus aretussigu ei peeta, võetakse seroloogiliste testide jaoks kaks korda aastas proove 12 juhuslikult valitud sealt või kõigilt sigadelt, kui ettevõttes peetakse vähem kui 12 siga. Ettevõtte sigadelt võidakse proove võtta ka tapamajas tapmise käigus.

IV PEATÜKK

ELUSSIGADE LIIKUMINE ITAALIA PIIRES JA TEISTESSE LIIKMESRIIKIDESSE

I JAGU

Liikumine itaalia piires

Artikkel 7

Meetmed elussigade liikumise kohta Itaalia piires

1. Itaalia tagab, et elussigade liikumiseks Itaalia piires järgitakse lõikeid 2, 3 ja 4.

2. Kui tapamajja tapmisele viiakse sigu, kes pärinevad ettevõtetest, mida ei ole sigade vesikulaarhaigusest vabaks tunnistatud, võetakse seroloogiliste testide jaoks proove selliselt hulgalt sigadelt, mis on piisav sigade vesikulaarhaiguse 5 % levimuse avastamiseks 95 % usaldusvahemikuga.

3. Keelatud on teistesse ettevõtetesse viia sigu, kes pärinevad ettevõtetest, mida pole sigade vesikulaarhaigusest vabaks tunnistatud.

4. Keelatud on viia sigu, kes pärinevad piirkondadest, mida pole sigade vesikulaarhaigusest vabaks tunnistatud, teistesse piirkondadesse.

Artikkel 8

Erandid ja tingimused

Artikli 7 lõike 4 erandina võib Itaalia valitsus lubada sigade liikumist ettevõtetest piirkondades, mida pole sigade vesikulaarhaigusest vabaks tunnistatud, teistesse Itaalia piirkondadesse tingimusel, et:

a) päritoluettevõte on olnud sigade vesikulaarhaigusest vabaks tunnistatud vähemalt kahel järjestikusel aastal;

b) 60 päeva enne liikumist ei ole päritoluettevõte asunud sigade vesikulaarhaiguse puhangu järgses ohustatud või järelevalvetsoonis;

c) päritoluettevõttesse ei toodud sigade vesikulaarhaiguse kahtlusega ettevõtetest sigu 12 kuu jooksul enne liikumist;

d) päritoluettevõtte sigadelt võetakse proove 20 kuni 30 päeva enne liikumist ning seroloogiliste testide jaoks võetakse proove selliselt hulgalt sigadelt, mis on piisav sigade vesikulaarhaiguse 5 % levimuse avastamiseks 95 % usaldusvahemikuga;

e) sihtettevõtte sigadelt võetakse proove vähemalt 28 päeva pärast liikumist ning seroloogiliste testide jaoks võetakse proove selliselt hulgalt sigadelt, mis on piisav sigade vesikulaarhaiguse 5 % levimuse avastamiseks 95 % usaldusvahemikuga. Sigu ei tohi sihtettevõttest enne testimist ja negatiivsete tulemuste saamist välja viia;

f) loomi transporditakse pitseeritud veovahendites ametivõimude järelevalve all;

g) sigade liikumisest antakse sihtettevõtte eest vastutavale kohalikule veterinaarasutusele teada vähemalt 48 tundi varem;

h) sigade transportimiseks kasutatavaid veovahendeid puhastatakse ja desinfitseeritakse ametliku järelevalve all enne ja pärast transportimist.

II JAGU

Ühendusesisene liikumine

Artikkel 9

Elussigade saatmine Itaaliast teistesse liikmesriikidesse

1. Itaalia tagab, et järgitakse lõikeid 2 ja 3.

2. Piirkondadest, mida ei ole sigade vesikulaarhaigusest vabaks tunnistatud, on keelatud sigu teistesse liikmesriikidesse saata.

3. Sigade vesikulaarhaigusest vabaks tunnistatud piirkondadest teistesse liikmesriikidesse saadetud sead pärinevad kõnealusest haigusest vabaks tunnistatud ettevõtetest.

Artikkel 10

Sertifitseerimisega seotud kohustus

Itaalia tagab, et direktiivi 64/432/EMÜ artikli 5 lõikele 1 vastavad veterinaarsertifikaadid, mis on käesoleva otsuse artikli 8 lõike 2 kohaselt Itaaliast teistesse liikmesriikidesse saadetavate sigadega kaasas, on sõnastatud järgmiselt:

“Komisjoni otsuse 2005/779/EÜ (mis käsitleb loomade tervisekaitsemeetmeid sigade vesikulaarhaiguse vastu Itaalias) kohased loomad”

V PEATÜKK

TEATAMISKOHUSTUS

Artikkel 11

Teabe edastamine liikmesriikidele ja komisjonile

Itaalia valitsus edastab kogu asjakohase teabe kõnealuse otsuse kohaldamise kohta iga kuue kuu tagant komisjonile ja liikmesriikidele toiduahela ja loomatervishoiu alalise komitee kaudu.

VI PEATÜKK

LÕPPSÄTTED

Artikkel 12

Adresseerimine

Käesolev otsus on adresseeritud liikmesriikidele.

Brüssel, 8. november 2005 Komisjoni nimel komisjoni liige Markos KYPRIANOU

(1) EÜT L 224, 18.8.1990, lk 29. Direktiivi on viimati muudetud Euroopa Parlamendi ja nõukogu direktiiviga 2002/33/EÜ (EÜT L 315, 19.11.2002, lk 14).

(2) EÜT L 62, 15.3.1993, lk 69. Direktiivi on viimati muudetud määrusega (EÜ) nr 806/2003 (ELT L 122, 16.5.2003, lk 1).

(3) EÜT L 224, 18.8.1990, lk 19. Otsust on viimati muudetud määrusega (EÜ) nr 806/2003.

(4) ELT L 361, 8.12.2004, lk 41.

(5) EÜT 121, 29.7.1964, lk 1977. Direktiivi on viimati muudetud määrusega (EÜ) nr 21/2004 (ELT L 5, 9.1.2004, lk 8).

I LISA Itaalia piirkonnad, mis on sigade vesikulaarhaigusest vabaks tunnistatud Piirkonnad: — Basilicata, — Emilia-Romagna, — Friuli-Venezia Giulia, — Lazio, — Liguuria, — Lombardia, — Marche, — Molise, — Piemonte, — Apuulia, — Sardiinia, — Toscana, — Trentino-Alto Adige, — Umbria, — Valle d'Aosta, — Veneto.